เสริมสุขโอ่‘เอส’ไปโลดหนุนกำไรโต
เสริมสุขคุย น้ำอัดลมเอสได้รับการตอบรับจากตัวแทนขายดีมาก หนุนผลประกอบการไตรมาส 4 ดีกว่าไตรมาส 3 แน่
9 พ.ย. 2555

เสริมสุขคุย น้ำอัดลมเอสได้รับการตอบรับจากตัวแทนขายดีมาก หนุนผลประกอบการไตรมาส 4 ดีกว่าไตรมาส 3 แน่ 
นายสมชาย บุลสุข ประธานคณะเจ้าหน้าที่บริหาร บริษัท เสริมสุข (SSC) เปิดเผยว่า แนวโน้มผลประกอบการบริษัทงวดไตรมาส 4 ปีนี้น่าจะออกมาดีกว่าไตรมาส 3 ที่ขาดทุน 120 ล้านบาทแน่นอน เนื่องจากสินค้าใหม่ของบริษัท คือ น้ำอัดลมเอส ได้รับกระแสตอบรับดีมากจากตัวแทนขาย ร้านค้า และกลุ่มขนส่งกว่า 2 แสนรายทั่วประเทศ หลังเพิ่งจากเปิดตัวมาเพียง 1 สัปดาห์ 
ทั้งนี้ ปัจจัยที่ทำให้ผลประกอบการไตรมาส 3 ของ SSC ขาดทุนเนื่องจากมีต้นทุนการขายที่เพิ่มขึ้นมากกว่ารายได้ เพราะมีการบันทึกค่าเผื่อการลดมูลค่าขวดแก้วที่ไม่สามารถนำมาใช้งานได้เป็นเงิน 478 ล้านบาท ซึ่งเป็นผลกระทบจากที่ SSC สิ้นสุดสัญญาการค้าแบบ Exclusive Bottling Appointment (EBA) กับกลุ่มเป๊ปซี่ ในวันที่ 1 พ.ย.ที่ผ่านมา และมีค่าใช้จ่ายในการขายและบริหารที่ส่วนใหญ่เพิ่มขึ้นจากค่าใช้จ่ายทางการตลาด
อย่างไรก็ตาม ผลดำเนินงานรวม 9 เดือน ปีนี้มีกำไรสุทธิมากถึง738 ล้านบาท เมื่อเปรียบเทียบกับช่วงเดียวกันปีก่อนมีกำไรสุทธิเพียง323 ล้านบาท
ก่อนหน้านี้ SSC แจ้งทำรายการที่เกี่ยวโยงกัน โดยซื้อหุ้นของบริษัท เครื่องดื่มแรงเยอร์ (2008) จากบริษัท ไทยเบฟเวอเรจ โดยใช้บริษัท เสริมสุข โฮลดิ้งส์ ซึ่งเป็นบริษัทย่อยที่บริษัทถือหุ้น 99% เข้าเป็นผู้ซื้อกิจการ เพื่อความคล่องตัวในการบริหารจัดการ
ด้านราคาหุ้น SSC ปิดที่ 243 บาท ลดลง 12 บาท หรือ 4.71% มูลค่าการซื้อขายบางตา 5.22 ล้านบาท